TASCOลุ้นปรับประมาณการปีนี้ขึ้นอีกแนะซื้อประเมินราคาพื้นฐานที่ 22 บ.
TASCO คงคำแนะนำซื้อยังมีโอกาสปรับประมาณการปีนี้ได้เพิ่มขึ้นอีก จากประมาณการกำไรปีนี้ที่ 3.2 พันล้านบาท ขณะที่ผลกระทบจากการปิดโรงงานเพื่อซ่อมบำรุงเป็นไปอย่างจำกัด ประเมินราคาพื้นฐานไว้ที่ 22.00 บาท ซึ่งใช้ P/E ปี 58 ที่ 10.6 เท่า
8 มิ.ย. 2558

บล.ดีบีเอสฯ ระบุในบทวิเคราะห์วันนี้ (8 มิ.ย.) ว่า บริษัท ทิปโก้แอสฟัลท์ จำกัด (มหาชน) หรือ TASCO ผู้บริหารได้ปรับเพิ่มเป้าอัตราการเติบโตของปริมาณการขายเพิ่มเป็น 20% จากเดิมที่ 15% อย่างไรก็ตามในประมาณการของเรายังคงไว้ที่ 15% ไว้ก่อนเพื่อความอนุรักษ์นิยม แม้ว่าบริษัทได้มีโปรแกรมการปิดโรงงานเพื่อซ่อมบำรุงในบางช่วงเวลาของ ไตรมาส2/58 แต่มีข้อดีที่ช่วยชดเชยได้บางส่วนคือ มีการขายสินค้าที่ไม่ใช่ bitumen 250k ตัน การปรับเพิ่มราคาขายยางมะตอยที่ต่างประเทศ และเพิ่มการขายที่จีนเป็น 2 เท่าตัว ในเบื้องต้นเราคาดว่ากำไรจากการดำเนินงานใน ไตรมาส2/58 จะสามารถเพิ่ม เทียบไตรมาสก่อนหน้าได้มาอยู่ที่ระดับ 1 พันล้านบาท นอกจากนี้เราเชื่อว่าปริมาณการขายในไตรมาส 3/58 จะสูงสุดเป็นประวัติการณ์
สำหรับการปิดโรงงานใน ไตรมาส2/58 คือ เป็นเวลา 4 สัปดาห์ ตั้งแต่กลาง พ.ค.-กลาง มิ.ย.58 ทางบริษัทตัดปัญหาการขาดสินค้าจัดส่ง จึงได้มีการนำเข้าจากอเมริกามาชดเชยจำนวน 38K ตัน แต่จะทำให้เกิดค่าขนส่งที่เพิ่มขึ้น เป็น 100 เหรียญต่อตัน อย่างไรก็ตามเราคาดว่าผลกระทบทางลบจะจำกัด เพราะสินค้านำเข้านี้คิดเป็นสัดส่วน 6.3% เทียบกับปริมาณการขายทั้งหมดใน ไตรมาส2/58 ที่ประมาณ 600K ตัน
คงคำแนะนำ ซื้อ ยังมีโอกาสปรับประมาณการปีนี้ได้เพิ่มขึ้นอีก จากประมาณการกำไรปีนี้ที่ 3.2 พันล้านบาท ขณะที่ผลกระทบจากการปิดโรงงานเพื่อซ่อมบำรุงเป็นไปอย่างจำกัด ประเมินราคาพื้นฐานไว้ที่ 22.00 บาท ซึ่งใช้ P/E ปี 58 ที่ 10.6 เท่า